รัฐบาลไทย-ข่าวทำเนียบรัฐบาล-รมว.มท. เป็นประธานพิธีสดุดีกองอาสารักษาดินแดน (อส.) เนื่องในวันคล้ายวันสถาปนาฯ ประจำปี 2560 พร้อมให้โอวาทและมอบรางวัลเพื่อเป็นขวัญกำลังใจแก่สมาชิก อส. ที่มีผลงานดีเด่น
วันศุกร์ที่ 10 กุมภาพันธ์ 2560
รมว.มท. เป็นประธานพิธีสดุดีกองอาสารักษาดินแดน (อส.) เนื่องในวันคล้ายวันสถาปนาฯ ประจําปี 2560 พร้อมให้โอวาทและมอบรางวัลเพื่อเป็นขวัญกําลังใจแก่สมาชิก อส. ที่มีผลงานดีเด่น
รมว.มท. เป็นประธานพิธีสดุดีกองอาสารักษาดินแดน (อส.) เนื่องในวันคล้ายวันสถาปนาฯ ประจําปี 2560 พร้อมให้โอวาทและมอบรางวัลเพื่อเป็นขวัญกําลังใจแก่สมาชิก อส. ที่มีผลงานดีเด่น
วันนี้ (10ก.พ. 60) เวลา13.30 น.ณ ห้องมัฆวานรังสรรค์ สโมสรทหารบก (ถนนวิภาวดี) กรุงเทพมหานคร พลเอกอนุพงษ์ เผ่าจินดา รัฐมนตรีว่าการกระทรวงมหาดไทยในฐานะผู้บัญชาการกองอาสารักษาดินแดนเป็นประธานในพิธีสดุดีกองอาสารักษาดินแดน (อส.) ประจําปี 2560 พร้อมกล่าวให้โอวาท และมอบรางวัลให้แก่สมาชิกกองอาสารักษาดินแดน และกองร้อยอาสารักษาดินแดน ที่มีผลงานเป็นที่ประจักษ์ เพื่อเป็นขวัญกําลังใจในการปฏิบัติงาน
โดยนายกองเอก อาทิตย์ บุญญะโสภัต หัวหน้าฝ่ายอํานวยการ กองบัญชาการกองอาสารักษาดินแดนได้กล่าวรายงานความเป็นมาและความสําคัญของวันสถาปนากองอาสารักษาดินแดน และการจัดพิธีสดุดีกองอาสารักษาดินแดน ซึ่งกองอาสารักษาดินแดน หรือ อส. จัดตั้งขึ้นตามพระราชบัญญัติกองอาสารักษาดินแดน พ.ศ.2497 เมื่อวันที่ 10 กุมภาพันธ์ 2497 กองบัญชาการกองอาสารักษาดินแดน จึงได้กําหนดให้วันที่ 10 กุมภาพันธ์ ของทุกปี เป็นวันคล้ายวันสถาปนากองอาสารักษาดินแดน และจัดพิธีสดุดีกองอาสารักษาดินแดนขึ้นเป็นประจําทุกปี ทั้งในส่วนกลางและส่วนภูมิภาคเพื่อระลึกถึงวีรกรรม และคุณงามความดีของผู้บังคับบัญชา เจ้าหน้าที่ และสมาชิกกองอาสารักษาดินแดนที่ปฏิบัติหน้าที่ด้วยความกล้าหาญ และเสียสละ อุทิศเลือดเนื้อและชีวิต เพื่อรักษาไว้ซึ่งความสงบเรียบร้อย และความมั่นคงของประเทศ สําหรับกิจกรรมในพิธีสดุดีกองอาสารักษาดินแดน ประจําปี 2560 ประกอบด้วย การมอบเครื่องหมายรักษาดินแดนยิ่งชีพ เข็มอาสารักษาดินแดนสดุดี รางวัลกองร้อยอาสารักษาดินแดนที่มีผลงานดีเด่น กองร้อยมาตรฐาน และสมาชิกกองอาสารักษาดินแดนผู้ปฏิบัติงานดีเด่น ในรอบปี 2559 ที่ผ่านมา
จากนั้นรัฐมนตรีว่าการกระทรวงมหาดไทย ในฐานะ ผู้บัญชาการกองอาสารักษาดินแดน (นายกองใหญ่ อนุพงษ์ เผ่าจินดา)ได้มอบรางวัลแก่สมาชิกกองอาสารักษาดินแดน และกองร้อยอาสารักษาดินแดนที่มีผลงานดีเด่นเป็นที่ประจักษ์ พร้อมทั้งให้โอวาท โดยกล่าวแสดงความยินดีกับสมาชิก อส.ทุกท่านที่ได้รับเครื่องหมายรักษาดินแดนยิ่งชีพ เข็มอาสารักษาดินแดนสดุดี รางวัลกองร้อยอาสารักษาดินแดนที่มีผลงานดีเด่น กองร้อยมาตรฐาน และสมาชิกกองอาสารักษาดินแดนผู้ปฏิบัติงานดีเด่น ด้วยความจริงใจ และขอขอบคุณทุกท่านที่สนับสนุนและพัฒนากิจการกองอาสารักษาดินแดนให้มีความก้าวหน้ามาโดยตลอด ประเทศไทยสามารถดํารงความเป็นชาติ เอกราชและอธิปไตยมาได้ตราบเท่าทุกวันนี้ เพราะบรรพบุรุษของเราได้เสียสละเลือดเนื้อและชีวิตเข้าปกป้องรักษาแผ่นดินไว้ ซึ่งกองอาสารักษาดินแดน ก่อตั้งขึ้นด้วยความมุ่งหมายให้การปกป้องประเทศชาติ เป็นหน้าที่ของพลเมืองทุกคน ตลอดระยะเวลา 63 ปีที่ผ่านมา ผู้บังคับบัญชา เจ้าหน้าที่ และสมาชิกกองอาสารักษาดินแดนทุกคน ได้อุทิศตนปฏิบัติหน้าที่ด้วยความวิริยะ อุตสาหะ และเสียสละเพื่อประเทศชาติ จนเป็นที่ประจักษ์แก่สังคมโดยรวม ซึ่งรัฐบาลและกระทรวงมหาดไทยมีความตั้งใจที่จะพัฒนาขีดความสามารถของกําลังพล ปรับปรุงสวัสดิการ รวมทั้งสิทธิกําลังพลให้มีความเหมาะสมกับสภาวการณ์ เพื่อให้สมาชิกกองอาสารักษาดินแดนสามารถปฏิบัติหน้าที่ได้โดยเต็มกําลัง จึงขอให้ทุกท่านได้ทุ่มเทกําลังกาย กําลังใจให้กับการทํางาน สร้างความอบอุ่น ความเชื่อถือศรัทธาและความไว้วางใจจากพี่น้องประชาชน ดํารงไว้ซึ่งเกียรติและศักดิ์ศรีของกองอาสารักษาดินแดน
นายกองใหญ่ อนุพงษ์ เผ่าจินดา กล่าวเพิ่มเติมว่าสําหรับการปฏิบัติภารกิจในปี 2560 นี้ ได้ขอให้สมาชิกกองอาสารักษาดินแดน (อส.) น้อมนําพระบรมราโชวาทของพระบาทสมเด็จพระปรมินทรมหาภูมิพลอดุลยเดช รัชกาลที่ 9 ในคราวพระราชทานธงประจํากองอาสารักษาดินแดน มาเป็นหลักในการปฏิบัติหน้าที่ของตน ทั้งให้ร่วมกันกับฝ่ายปกครอง ทหาร ตํารวจ ในการขับเคลื่อนนโยบายของรัฐบาล และกระทรวงมหาดไทย อย่างเข้มแข็งและจริงจัง เพื่อผลสัมฤทธิ์ในการรักษาความสงบเรียบร้อย การป้องกันและบรรเทาสาธารณภัย การสร้างความปรองดองสมานฉันท์ การป้องกัน ปราบปรามและการบําบัดรักษาผู้เสพยาเสพติด การป้องกันและปราบปรามการตัดไม้ และทําลายทรัพยากรธรรมชาติ การปฏิบัติงานตามโครงการพระราชดําริ เพื่อประโยชน์สุขของประชาชนและประเทศชาติสืบไป.
ครั้งที่ 23/2560วันที่10ก.พ. 60